**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 06.07.2019, ora 08.00 – 07.07.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 07.07.2019, ora 07.00**

**RÂURI**

**Debitele au fost în general staționare**, exceptând râurile din bazinele hidrografice: Mureş, Siret, Prut şi Ialomiţa unde au fost în scădere.

Debitele se situează în general la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Bega, Jiu, Ialomița, Moldova, bazinele superioare ale Mureșului, Oltului și Trotușului, pe cursul Prutului și cursul inferior al Argeșului şi mai mici (sub 30% din normalele lunare) pe râurile din bazinele hidrografice Jijia, Sitna, Bahlui şi pe unii afluenţi ai Mureşului inferior (Domald, Secaș, R. Mare, Strei).

Se situează peste **COTA DE ATENŢIE** râul Prut la staţia hidrometrică Şiviţa (360+42)-jud. GL.

**Debitele vor fi în creştere** ca urmare a precipitaţiilor prognozate şi propagării pe râurile din bazinele: Vişeu, Iza, Tur, Someş (exceptând Someşul Mic), Crasna, Barcău, Crişuri, Bega, Timiş, Bârzava, Caraş, Nera, Cerna şi bazinele superioare ale Jiului şi Bistriţei, în scădere pe râurile din bazinele Siret (exceptând Bistriţa superioară) şi Prut şi relativ staţionare pe celelalte râuri.

Sunt posibile scurgeri importante pe versanți, torenți, pâraie, viituri rapide pe râurile mici cu posibile efecte de inundații locale și creșteri mai însemnate de debite și niveluri pe unele râuri mici, în special pe cele din sud-vestul țării și zonele de munte, ca urmare a precipitaţiilor prevăzute sub formă de aversă, izolat mai însemnate cantitativ.

Se va situa peste **COTA DE ATENŢIE** râul Prut la staţia hidrometrică Şiviţa (360+38)-jud. GL.

**DUNĂRE**

**Debitul la intrarea în ţară (secţiunea Baziaş) în intervalul 06.07 – 07.07.2019 a fost în scădere**, având valoarea de 4700 m3/s, sub media multianuală a lunii iulie (5350 m3/s).

În aval de Porţile de Fier, debitele au fost în scădere.

**Debitul la intrarea în ţară (secţiunea Baziaş) va fi în scădere (4500 m3/s).**

În aval de Porţile de Fier, debitele vor fi în scădere.

***Se situează în faza I de apărare următoarele sectoare de dig:***

- T. Vladimirescu, Letea, R3, R4 (din administrarea ANAR); Chilia Veche, Nufăru-Victoria (din administrarea consiliilor locale) (jud. Tulcea).

**2.** **Situaţia meteorologică în intervalul 06.07.2019, ora 09.00 –07.07.2019, ora 06.00**

**ÎN ŢARĂ**

Vremea a fost predominant frumoasă în cea mai mare parte a țării, dar călduroasă în zonele de câmpie din vest și sud. Cerul a fost variabil în regiunile sud-estice și nord-vestice, precum și la munte, dar numai în sudul Dobrogei, trecător, a plouat slab. În restul teritoriului, cerul a fost mai mult senin, iar vântul a suflat slab și moderat, cu ușoare intensificări în Dobrogea și în Transilvania. Temperaturile maxime au fost cuprinse între 24 de grade la Joseni, Întorsura Buzăului și Toplița și 34 de grade la Calafat, iar la ora 06 se înregistrau valori termice cuprinse între 8 grade la Miercurea Ciuc și Toplița și 25 de grade la Oravița.

*Indicele temperatură-umezeală (ITU) a atins pragul critic de 80 de unități al disconfortului termic, cu totul izolat, în sudul Olteniei.*

**LA BUCUREŞTI**

Vremea a fost călduroasă. Cerul a fost mai mult senin, iar vântul a suflat slab și moderat. Temperatura maximă a fost de 31 de grade la Afumați și Băneasa și de 32 de grade la Filaret, iar la ora 06 se înregistrau 17 grade la stațiile meteo Băneasa și Afumați și 18 grade la Filaret.

**3. Prognoza meteorologică în intervalul 07.07.2019, ora 09.00 –08.07.2019, ora 09.00**

**ÎN ŢARĂ**

**Vremea va fi călduroasă în cea mai mare parte a țării, local caniculară în sud și sud-est, iar în vestul, centrul și nordul țării, precum și în zonele de deal și de munte, va fi și în general instabilă. Disconfortul termic va fi ridicat în orele amiezii, când indicele temperatură-umezeală (ITU) va depăși pragul critic de 80 de unități în zonele de câmpie.** Cerul va fi variabil, iar manifestări specifice instabilității atmosferice, respectiv **înnorări temporar accentuate, averse, frecvente descărcări electrice, intensificări de scurtă durată ale vântului care vor lua și aspect de vijelie își vor face apariția la început în vest, nord și centru, iar seara și noaptea, local și în restul teritoriului. Local se vor înregistra cantități de apă mai însemnate și grindină.** Temperaturile maxime vor fi cuprinse, în general, între 26 și 36 de grade, iar cele minime se vor situa între 13 și 23 de grade.

**LA BUCUREŞTI**

Vremea va fi călduroasă, caniculară la amiază, când și disconfortul termic va fi ridicat, iar indicele temperatură-umezeală (ITU) va depăși ușor pragul critic de 80 de unități. Cerul va fi variabil, cu înnorări temporar accentuate spre seară și noaptea, când vor fi averse, descărcări electrice și intensificări de scurtă durată ale vântului. Temperatura maximă va fi de 34...35 de grade, iar cea minimă de 19...21 de grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

Direcția de Comunicare și Resurse Umane